Lojze Kovačič, MOŽIČEK MED DIMNIKI

Med dimniki na strehi živi prijazen možic z okroglim obrazom in ogromnim gomoljastim nosom, v odpeti rjavi suknjici, šilastem klobuku in z ruto, rumeno kakor limona, okrog vratu. Imena nima. Lahko bi bil recimo Ponirek, ker je tako nežen, ali pa Urica, ker je tako točen, ali pa Veliki prijatelj, ker vsakemu pomaga, toda možiček ne mara nobenega imena. Hodi ob paličici med dimniki, kakor da jih pase, in se umiva z mrzlo roso iz žlebov, ki se zjutraj nabere pod strešniki od tisoč let stare megle v močvirju za mestom.